KOMISIJOS REGLAMENTAS (EB) Nr. 292/2008
2008 m. balandžio 1 d.
kuriuo iš dalies keičiamas Reglamentas (EB) Nr. 1580/2007, nustatantis Tarybos reglamentų (EB) Nr. 2200/96, (EB) Nr. 2201/96 ir (EB) Nr. 1182/2007 įgyvendinimo vaisių ir daržovių sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. rugsėjo 26 d. Tarybos reglamentą (EB) Nr. 1182/2007, nustatantį konkrečias taisykles vaisių ir daržovių sektoriui, iš dalies keičiantį direktyvas 2001/112/EB bei 2001/113/EB ir reglamentus (EEB) Nr. 827/68, (EB) Nr. 2200/96, (EB) Nr. 2201/96, (EB) Nr. 2826/2000, (EB) Nr. 1782/2003 bei (EB) Nr. 318/2006 ir panaikinantį Reglamentą (EB) Nr. 2202/96 (1), ypač į jo 42 straipsnio a, b ir j dalis,
kadangi:
(1)
Komisijos reglamento (EB) Nr. 1580/2007 (2) 80 straipsnio 2 dalies pirmoje pastraipoje numatytas didžiausias iš rinkos pašalinamų produktų kiekis, apskaičiuojamas pagal bet kurios gamintojų organizacijos konkretaus produkto parduodamos produkcijos kiekį. Siekiant skatinti nemokamai paskirstyti tokius iš rinkos pašalintus produktus, į tą didžiausią kiekį neturėtų būti įskaičiuoti nemokamai paskirstyti siunčiami produktai.
(2)
80 straipsnio 2 dalies trečioje pastraipoje numatyta, kad apskaičiuojant parduotos produkcijos kiekį taikoma 3 % paklaida. Ši formuluotė gali atrodyti klaidinanti, todėl siekiant aiškumo šioje nuostatoje turėtų būti nurodytas 3 % perviršis.
(3)
Reglamento (EB) Nr. 1182/2007 55 straipsnio 3 dalyje numatyta, kad iki 2007 m. gruodžio 31 d. patvirtintos veiklos programos gali būti keičiamos, kad atitiktų to reglamento reikalavimus. Tačiau, kad būtų galima atlikti tokius pakeitimus, atitinkama valstybė narė pagal tą reglamentą turi priimti nacionalinę strategiją, ir tam 2008 m. gali prireikti šiek tiek laiko.
(4)
Pagal Tarybos reglamentą (EB) Nr. 2200/96 (3) po 2007 m. gruodžio 31 d. produktų iš rinkos pašalinti negalima, vadovaujantis to reglamento pakeitimais, padarytais Reglamentu (EB) Nr. 1182/2007.
(5)
Taip pat pageidautina, kad 2008 m. būtų kuo greičiau leista pradėti naudotis naujomis krizių prevencijos ir valdymo priemonėmis, kurios taikomos skatinimui bei ryšiams ir mokymui, jei administracinė tvarka yra tam tinkama ir jei tokios priemonės buvo tinkamai patikrintos.
(6)
Todėl, kad būtų galima sklandžiai pereiti nuo vienos tvarkos prie kitos, kurios reguliuojamos reglamentais (EB) Nr. 2200/96 ir (EB) Nr. 1182/2007, kuo greičiau pradėti taikyti tas naujas krizių prevencijos ir valdymo priemones ir stengtis nesudaryti kliūčių taikyti produktų pašalinimo iš rinkos priemones, valstybėms narėms reikėtų leisti nuo 2008 m. sausio 1 d. patirti reikalavimus atitinkančių išlaidų, susijusių su tokiomis priemonėmis, net jeigu pagal priemonę vykdomi veiksmai atliekami iki atitinkamo veiksmų plano pakeitimo, kuris atliekamas, kad tie veiksmai būtų įtraukti į veiksmų planą. Dėl panašių priežasčių valstybėms narėms turėtų būti leista pagal Reglamento (EB) Nr. 1182/2007 55 straipsnio 3 dalį atlikti galiojančių veiklos programų priemonių pakeitimus, kad būtų galima apmokėti išlaidas, patirtas nuo 2008 m. sausio 1 d.
(7)
Siekiant gero valdymo, veikla turėtų būti vykdoma pagal Reglamento (EB) Nr. 1580/2007 reikalavimus, todėl reikėtų iš dalies pakeisti nacionalinę strategiją ir veiklos programą, kad ta priemonė būtų įtraukta iki paraiškos išmokėti susijusią pagalbą pateikimo.
(8)
Todėl reikėtų atitinkamai iš dalies pakeisti Reglamentą (EB) Nr. 1580/2007.
(9)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1580/2007 iš dalies keičiamas taip:
1.
80 straipsnio 2 dalies pirma pastraipa pakeičiama taip:
„2. Iš rinkos pašalinti produktai negali sudaryti daugiau kaip 5 % bet kurios gamintojų organizacijos konkretaus produkto parduodamos produkcijos kiekio. Tačiau į tą procentinę dalį neįtraukti produktai, kurie iš rinkos pašalinami vienu iš būdų, nurodytų Reglamento (EB) Nr. 1182/2007 10 straipsnio 4 dalies a ir b punktuose, arba bet kuriuo kitu valstybių narių pagal 81 straipsnio 2 dalį patvirtintu būdu.“
2.
80 straipsnio 2 dalies trečia pastraipa pakeičiama taip:
„Pirmoje pastraipoje nurodytos procentinės dalys yra trejų metų metiniai vidurkiai su 3 % metiniu perviršiu.“
3.
152 straipsnio 2 dalis papildoma šiomis pastraipomis:
„Valstybės narės gali numatyti, kad išlaidos, susijusios su viena ar keliomis krizių prevencijos ir valdymo priemonėmis, kurias gamintojų organizacija 2008 m. taiko produktų pašalinimui iš rinkos, skatinimui bei ryšiams ir mokymui, laikomos atitinkančiomis reikalavimus, net jei veiklos programa dar nėra iš dalies pakeista, kad į ją būtų įtrauktos atitinkamos priemonės. Kad tokios išlaidos būtų laikomos atitinkančiomis reikalavimus:
a)
valstybė narė užtikrina, kad pagal šį reglamentą 2008 m. priimtoje nacionalinėje strategijoje būtų numatytos atitinkamos priemonės;
b)
2008 m. veiklos programa iš dalies pakeičiama pagal šį reglamentą, kad atitinkamos priemonės būtų numatytos iki paraiškos išmokėti susijusią pagalbą pateikimo; ir
c)
priemonės ir tų priemonių patikrinimai turi atitikti šio reglamento nuostatas.
Valstybės narės gali numatyti, kad pagal Reglamento (EB) Nr. 1182/2007 55 straipsnio 3 dalies b punktą iš dalies keičiant galiojančios veiklos programos priemonę į programą būtų įtrauktos veiklos, kuri 2008 m. vykdoma iki tokio programos pakeitimo su sąlyga, kad laikomasi ketvirtos pastraipos a, b ir c punktuose numatytų reikalavimų, išlaidos.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2008 m. balandžio 1 d.